**Egyedülálló műtárgyakat ajándékoz a BÁV a három legnagyobb hazai múzeumnak**

**Gádor István szecessziós virágtartója, egy csatajelenetet ábrázoló legyezőterv a 17. századból, valamint egy kivételes darabnak számító, gyémántokkal díszített aranyszelence. Három mestermű, ami hamarosan már az Iparművészeti Múzeum, a Szépművészeti Múzeum és a Magyar Nemzeti Múzeum gyűjteményét gazdagítja az idén századik aukciós évfordulóját ünneplő BÁV jóvoltából.**

A BÁV Aukciósház tevékenységét mindig is meghatározta a kulturális örökség megóvása, ápolása. Ennek során a becsüsök munkájának segítése mellett a múzeumi szakemberek számtalan alkalommal aktív szerepet vállaltak a műkereskedelemben felbukkanó kiemelkedő kvalitású műtárgyak közgyűjteménybe vételében, illetve a munkatársak oktatásában is.

*„Az Aukciósház és a múzeumok kapcsolata nem újkeletű, már az első árverések anyagának meghatározásában is a kor legnevesebb muzeológusai és szakértői segédkeztek. Így volt ez 100 éve is, amikor a BÁV jogelődje megrendezte első aukcióját. Az évtizedek során az árverések története szorosan összekapcsolódott a közgyűjtemények történetével. A viharos évszázad alatt nem egyszer igazi mesterművek bukkantak fel, és kerültek a BÁV közvetítésével a múzeumokba. Volt, hogy itt indultak újra a betiltott árverések, vagy éppen egy muzeológus szakértelme segített elindítani egy máig sikeres aukciós sorozatot. Nagy örömünkre szolgál, hogy a szakmai együttműködés elismeréseként, a kerek évforduló alkalmából egyedülálló műtárgyakkal gazdagíthatjuk a három legnagyobb országos múzeum gyűjteményét” mondta el Kovács Ádám, a BÁV kereskedelmi igazgatója.*

**Szecessziós szépség a szecessziós palotába – Iparművészeti Múzeum**

A második világháború után a hatalom betiltotta a „polgári csökevénynek” tartott műgyűjtést így csak a forradalmat követő enyhüléskor, 1957-ben indulhattak újra a hazai aukciók – és éppen az Iparművészeti Múzeum üvegcsarnokában. Maga a múzeum is több mint száz darabot vásárolt ekkor a gyűjteményébe. A BÁV jóvoltából a jelenleg felújítás alatt álló szecessziós palotába a magyar modern kerámia megteremtőjének, Gádor Istvánnak szecessziós virágtartója kerül. Gádor saját hagyatékból származó egyik főműve a szecesszió egyik legfontosabb üzenetét: a női szépség dicséretét hirdeti.

**17. századi legyezőterv, ami már a Szépművészeti Múzeum tulajdona**

A BÁV és a Szépművészeti Múzeum kapcsolata száz éve töretlen. Számos alkotás került az Aukciósház árveréseiről a múzeum gyűjteményébe. Talán a legemlékezetesebb ezek közül Csontváry Kosztka Tivadar híres Önarcképe, amelyet Ernst Lajos műgyűjtő hagyatékának 1939-es árverésén vásárolt meg a Múzeum. A BÁV idén egy igazi ritkaságot, egy 17. századból származó, csatajelenetet ábrázoló legyezőtervet adományoz a Múzeumnak. A több mint százezer rajzot és metszetet őrző Grafikai Gyűjtemény idén szintén ünnepel: 150 éve, hogy az Esterházy-gyűjtemény állami tulajdonba kerülése megalapozta a múzeum legrégebbi gyűjteményét.

**Aphrodité szépségével versengő aranyszelence a Magyar Nemzeti Múzeumnak**

A múzeumok egészen az 1980-as évek végéig legfőképpen a BÁV-on keresztül gyarapíthatták gyűjteményeiket. A centenárium alkalmából egy minden ízében gyönyörűen kimunkált 19. századi aranyszelencével gazdagodik a Múzeum gyűjteménye. A gyémántokkal díszített szelence egyik különlegessége az a hegyikristályból metszett, miniatűr életkép, amelyen Aphrodité látható három puttó társaságában, megidézve azt a történetet, amikor Parisz egy aranyalmát ígért a világ legszebb nőjének.

**További információk:**

**Szabó Krisztina**

**BÁV Zrt.**

**kommunikációs menedzser**

**szabo.krisztina@bav.hu**

**06 20 298 2799**

**BÁV100 – Árverések 100 éve**

2020 a BÁV éve! **A BÁV jogelődje 100 éve, 1920-ban rendezte meg első aukcióját az Állami Árverési Csarnokban.** Az elmúlt száz év során az árverések története szorosan összekapcsolódott a műgyűjtés, a műkereskedelem, és a közgyűjtemények történetével.

Az első világháború végével tömegek akarták értékesíteni a műtárgyaikat. Ez az igény hívta életre az Állami Árverési Csarnokot, amely a feketepiaccal szemben lehetőséget adott a szabályozott műkereskedelemre. Már ekkor is neves szakértők válogatták és határozták meg az árverésre kerülő műtárgyakat.

**A 30-as évek** **pénzügyi válsága többek között az Esterházy-, az Andrássy- és a Károlyi-családokat késztette gyűjteményei aukcionálására**. Még a második világháború alatt is rendeztek árveréseket, ekkor, 1942-ben került kalapács alá például Iványi-Grünwald Béla festőművész hagyatéka is. Sokan helyezték letétbe a Kinizsi utcai székházban értékeiket, innen azonban **a háború végén 200 ezer műtárgyat raboltak el az átvonuló csapatok.**

**A szocializmus idején ellehetetlenítették a polgári csökevénynek tartott műgyűjtést.** A cég, immár Bizományi Áruház Vállalat néven, leginkább használt áruk értékesítésével foglalkozott, hét évig árveréseket sem szervezhettek**. A forradalom után, 1957-ben azonban rögtön az Iparművészeti Múzeum üvegcsarnokában lehetett újra licitálni közel másfélezer tételre.** A múzeumok ezekben az évtizedekben, élve elővásárlási jogukkal, a BÁV-on keresztül gyarapították gyűjteményeiket. **A 60-as években a nagyarányú lakásépítések miatt elsősorban a festmények számítottak divatosnak**, de a következő évtizedben divatba jött a porcelánok és ezüsttárgyak gyűjtése is. Már ekkor, 1963-ban elindultak a különböző szakágakra specializálódott **becsüsképzések**, amelyeket később megnyitottak a nagyközönség számára is.

**A 80-as években rendezték meg az első ékszeraukciót, amely azóta is töretlen siker a vásárlók körében.** A 90-es évekre megszűnt a cég monopolhelyzete, de a szabad kereskedelemmel számos rejtőzködő műtárgy is a piacra került, így a BÁV a maga színesebb profiljával nem csupán túlélte, de sikeresen zárta az évtizedet. Az új évezredet leginkább a kortárs művészet felé való nyitás határozta meg, ám a **2007-től a Bécsi utcában működő Aukciósházban a rekordok sorát ismét egy gazdasági világválság szakította meg**. Az ékszeraukcióknak köszönhetően a cég sikeresen túljutott a 2008-as évet követő globális pénzügyi válság időszakán, és köszönhetően a kereslet fellendülésének és a sokszínű árveréseknek, **a 2010-es években is számos izgalmas alkotás kerülhetett kalapács alá, sőt számos új rekord is született.**

Az elmúlt száz év során számos új művésznemzedéket követtünk végig pályája során, életművek nyíltak és zárultak le, új trendek jöttek létre és múltak el, közben több százezer alkalommal hangzott el: senki többet, harmadszor! **2020 nem csak egy új évszázad, de egy új korszak kezdete is a BÁV-nál. Kövessék velünk a cég megújulását ebben az évben!**

**A BÁV100-ról ezen az oldalon tudhat meg többet:** <http://bav.hu/hirek/bav100-arveresek-100-eve>